Лука Атанасіа

Лука Атанасіа (; 23 мая 1977, Сарона, Ламбардыя — 22 лютага 2021, Гома, Паўночнае Ківу) — італьянскі дыпламат. Быў паслом у Дэмакратычнай Рэспубліцы Конга з 2017 года да сваёй гібелі ў лютым 2021 года.

 Біяграфія 
Нарадзіўся 23 мая 1977 года ў Сарона, вырас у Лімб’яце (вобласць Ламбардыя).

У 2001 годзе з адзнакай скончыў Камерцыйны ўніверсітэт імя Луіджы Баконі. У 2003 годзе пачаў дыпламатычную кар’еру ў Міністэрстве замежных спраў Італіі, дзе працаваў ва ўпраўленні па эканамічных пытаннях, офісе дзелавой падтрымкі, а затым у Сакратарыяце Генеральнага дырэктарата па Афрыцы. Праз год стаў намеснікам кіраўніка Сакратарыята пры намесніку Дзяржаўнага сакратара па Афрыцы і міжнароднаму супрацоўніцтву. У 2006 годзе ў яго пачалася дыпламатычная кар’ера за межамі Італіі, працаваў у эканамічным і камерцыйным аддзеле пасольства Італіі ў Берне (2006—2010 гады) і генеральным консулам-рэгентам у Касабланцы (2010—2013 гады).

У 2013 годзе вярнуўся ў Італію, дзе быў прызначаны кіраўніком Сакратарыята Генеральнага дырэктарата па глабалізацыі і глабальных пытаннях. Затым вярнуўся ў Афрыку на пасадзе першага саветніка ў пасольстве Італіі ў Абуджы ў 2015 годзе. З 5 верасня 2017 года да сваёй гібелі быў кіраўніком дыпламатычнай місіі Італіі ў Кіншасе (Дэмакратычная Рэспубліка Конга). З 31 кастрычніка 2019 года быў зацверджаны на пасадзе надзвычайнага паўнамоцнага пасла, акрэдытаванага для работы ў ДР Конга, стаўшы адным з самых маладых паслоў Італіі.

 Гібель 

22 лютага 2021 года на аўтакалону Сусветнай харчовай праграмы з трох аўтамабіляў, у якой знаходзілася ў агульнай складанасці сем чалавек з Місіі Арганізацыі Аб’яднаных Нацый па стабілізацыі ў Дэмакратычнай Рэспубліцы Конга (MONUSCO), напалі шэсць узброеных асоб. У адным з аўтамабіляў знаходзіўся Лука Атанасіа. Аўтакалона перамяшчалася па Паўночным Ківу да Рутшуру, які размяшчаецца на адлегласці 70 кіламетраў на поўнач ад адміністрацыйнага цэнтра Гома, праз Нацыянальны парк Вірунга. Напад адбыўся недалёка ад пасёлкаў Кібумба і Каньямахара. Прадстаўнікі Сусветнай харчовай праграмы заявілі, што атака была на дарозе, якая раней была ўзгодненая з уладамі для праезду без суправаджэння.

Лука Атанасіа стаў галоўнай мэтай нападнікаў. Калі баевікі паспрабавалі выкрасці яго, то адкрылі агонь з агнястрэльнай зброі, забіўшы Мустафу Міламба, кангалезскага кіроўца ААН. Затым яны сталі пагражаць іншым шасцярым удзельнікам аўтакалоны і адвялі іх у бліжэйшы лес. Калі мясцовыя сілы бяспекі прыбылі на месца здарэння пасля паведамлення аб стрэлах, баевікі забілі 30-гадовага карабінера Віторыа Якавучы і цяжка паранілі Луку Атанасіа. Пасля гэтага баевікі выкралі траіх закладнікаў і схаваліся з месца здарэння. Трэці грамадзянін Італіі таксама быў паранены, але яму ўдалося збегчы. Лука Атанасіа быў шпіталізаваны ў крытычным стане ў бальніцу ААН у Гоме, але памёр там праз гадзіну пасля шпіталізацыі ад страты крыві, пасля агнястрэльных раненняў у жывот. Усяго ў выніку нападу загінулі тры чалавекі. Лука Атанасіа стаў першым замежным паслом, забітым у ДР Конга з 1997 года.

Мясцовыя ўлады абвінавацілі Дэмакратычныя сілы вызвалення Руанды ў датычнасці да нападу. Аднак групоўка адмаўляе сваю адказнасць і асудзіла напад.

 Сям’я 
Быў жанаты і меў траіх дзяцей.

 Зноскі 

Катэгорыя:Паслы Італіі
Катэгорыя:Забітыя дыпламаты